Met: Ellen Page, Jennifer Garner & Jason Bateman
Juno is swanger van sinisme, maar anders as sommige ou omies wat op LitNet uithang, vol hoop.
Juno is 'n oopkop tiener, maar nie oopkop genoeg om nie swanger te raak nie. Sy leer die een lewensles op die ander, maar gelukkig nie tipe wat jou wil laat opbring nie. Dit is eerder 'n nugter, maar bekkige blik op een dogter se lewe. 'n Slim dogter wat briljant vertolk word deur die talentvolle jong Ellen Page. Gaan kyk gerus Hard Candy (2005) indien jy nog nie oortuig is deur Page nie.
Pasop om geflous te word deur sommige stereotipe karakters. Hulle word voorgestel net sodat hulle bene onder hulle uitgeskop kan word. Die film is net so onvoorspelbaar vir ons soos wat die lewe is vir 'n tiener.
Jason Reitman was nog nooit juis 'n watwonderse akteur nie, maar as regisseur is hy een van Hollywood se jonges wat dit dalk ver kan bring. Sy Thank You for Smoking was een van my gunstelinge in 2005.